Πρόδρομος Ελεύθερος

Ο Πρόδρομος Ελεύθερος (γενν. ως Πρόδρομος Εμφιετζόγλου, Νέο Φάληρο, 1937) είναι Έλληνας πολιτικός μηχανικός, ιδιοκτήτης της ΜΗΧΑΝΙΚΗ Α.Ε., και πολιτικός, πρόεδρος του πολιτικού κόμματος Πατριώτες.

Βιογραφικά Στοιχεία

Ο Πρόδρομος Ελεύθερος, γεννήθηκε στο Νέο Φάληρο Πειραιά το 1937, τότε ως Πρόδρομος Εμφιετζόγλου. Σπούδασε πολιτικός μηχανικός στο Αριστοτέλειο Πανεπιστήμιο Θεσσαλονίκης, στο οποίο δίδαξε για 5 χρόνια στατική και σιδηρές κατασκευές, ως βοηθός καθηγητή.

Ένα τροχαίο ατύχημα που του συνέβη σε νεαρή ηλικία τον καθήλωσε σε αναπηρική καρέκλα. Είναι παντρεμένος με τη Λένα Ελευθέρου (τέως Εμφιετζόγλου, γεννημένη Καψάλη) και μαζί έχουν μια κόρη, τη Μελίνα.

Το 1974, ίδρυσε την κατασκευαστική εταιρία ΜΗΧΑΝΙΚΗ, η οποία εξελίχθηκε σε μια από τις σημαντικότερες εταιρίες του κατασκευαστικού κλάδου στην Ελλάδα, αλλά και διεθνώς, αναλαμβάνοντας μια σειρά από έργα σε Ελλάδα, Ρωσία, Ουκρανία, Βουλγαρία και Αίγυπτο.

Στις 22 Νοεμβρίου 2021 ίδρυσε την Πανελλήνια Πατριωτική Ένωση.

Στις βουλευτικές εκλογές του Ιουνίου του 2023 ήταν επικεφαλής του Πατριωτικού Συνασπισμού, ενός συνασπισμού ριζοσπαστικά δεξιών κομμάτων. Ο συνδυασμός έλαβε 0,50%. Στις ευρωεκλογές του 2024 ηγήθηκε του ψηφοδελτίου των κόμματός του «Πατριώτες» που έλαβε 1.41%, ποσοστό βέβαια που σε μεγάλο βαθμό οφείλεται στην ένταξη στην λίστα του κόμματος του υποψηφίου Χαράλαμπου Γιώτη ο οποίος είχε λάβει στήριξη από τον Ηλία Κασιδιάρη και συγκέντρωσε το 0.8% των συνολικών ψήφων - με τον Εμφιετζόγλου να συγκεντρώνει 0.4%.

Τον Ιανουάριο του 2025, άλλαξε το επώνυμό του από Εμφιετζόγλου σε Ελεύθερος, καθώς αυτή ήταν η ανεκπλήρωτη επιθυμία του πατέρα του ο οποίος μετά την Μικρασιατική Καταστροφή είχε επίσης αιτηθεί την αλλαγή του επωνύμου του σε «Λεύθερος» κάτι που δεν είχε πραγματοποιηθεί.

Άλλες Δραστηριότητες

Ο Πρόδρομος Ελεύθερος έχει αναπτύξει έντονη κοινωνική και πατριωτική δραστηριότητα. Συγκεκριμένα, έχει υιοθετήσει 24 παραμεθόρια χωριά στο Νομό Φλώρινας, έχει ιδρύσει και χρηματοδοτήσει πολιτιστικούς και αθλητικούς συλλόγους, έχει συμβάλει στην προβολή της ελληνικής Παιδείας στην Ελλάδα και το εξωτερικό, αλλά και στη διαφύλαξη κειμηλίων του Αγίου Όρους. Επίσης, έχει βοηθήσει στην κοινωνική εξέλιξη και ανάπτυξη των Ρομά και των Πομάκων.

Για τη γενικότερη επιχειρηματική και κοινωνική του προσφορά έχει ανακηρυχθεί επίτιμος διδάκτωρ των Πανεπιστημίων Θεσσαλονίκης και Abertay (Νταντί, Σκωτία), έχει βραβευθεί από την Ακαδημία Αθηνών με χρυσό μετάλλιο, αλλά και από τους Πατριάρχες Κωνσταντινουπόλεως και Ιεροσολύμων και τον Διεθνή Ερυθρό Σταυρό. Έχει ανακηρυχθεί επίτιμος δημότης πολλών ελληνικών πόλεων, ενώ το 2004 τιμήθηκε με το ανώτατο μετάλλιο της Οδησσού για τη συνεισφορά του στην οικονομική και πολιτική ανάπτυξη της πόλης. Στη Μαριούπολη της Ουκρανίας κατασκεύασε και δώρισε το πολιτιστικό κέντρο της περιοχής, το οποίο εγκαινιάστηκε από τον πρώην Πρόεδρο της Δημοκρατίας Κάρολο Παπούλια το 2008. Ανάλογη είναι και η υποστήριξη που προσφέρει στις Eθνικές Kοινότητες των Eλλήνων Σαρακατσάνων της περιοχής Σλίβεν της Βουλγαρίας και των Γκαγκαούζων της Μολδαβίας.

Το 2020 ίδρυσε το σωματείο μη κερδοσκοπικού χαρακτήρα «Ταμείον Ελληνικού Στόλου Αβέρωφ ΙΙ», με σκοπό την οικονομική ενίσχυση του Πολεμικού Ναυτικού.

 Παραπομπές 

 Εξωτερικοί σύνδεσμοι 
 Προσωπική σελίδα του Προδρόμου Ελεύθερου

Κατηγορία:Έλληνες αρχηγοί κομμάτων
Κατηγορία:Έλληνες πολιτικοί μηχανικοί